सन्नाटे के साथ आ जाने वाले एकदम साफ सुथरे स्टेशन थे ,जिनमें उतरते हुए साफ सुथरे लोग थे। न लोगों को उतरने की कोई जल्दी थी न ट्रेन को उतारने की। स्टेशन का एक नाम बैकुण्ठपुर रोड है। एक दिन जाना तो सबको बैकुण्ठ ही है। पर क्या यही वह रोड है जो बैकुण्ठ धाम को जाता है। मानों उपवनों और सुरम्य स्थलों पर बने स्टेशन थे। आसपास कोई गाँव या कस्बा तो है नहीं पर इन सेनीटोरियम की तरह बने खूबसूरत स्टेशनों में उतरकर लोग जाते कहाँ हैं? हर स्टेशन के बाहर एक टैक्सी स्टैंड है ,जिसमें कारें हैं, जीप हैं और ऑटोरिक्शा हैं। जिनमें बैठकर लोग चुपचाप निकल जाते हैं अपने-अपने ठीहों की ओर जो इन्हीं सुरम्य पहाडिय़ों के बीच कहीं बसे होंगे।